Studim i ri: Votuesit ndikohen nga gjatësia e kandidatit në zgjedhjet presidenciale
Studimi arrin në përfundimin se evolucioni ka krijuar tek njeriu një preferencë për udhëheqës shtatlartë që personifikojnë forcë fizike.
Me afrimin e zgjedhjeve të vitit të ardhshëm, amerikanët do të analizojnë më me vëmendje pikëpamjet e kandidatëve. Në Shtetet e Bashkuara, votuesit i kushtojnë vëmendje edhe jetës personale të kandidatit si një ndër faktorët seleksionues. Por një studim i ri arrin në përfundimin se votuesit mund të ndikohen në zgjedhjen e tyre edhe nga tipare fizike të kandidatit, të shtyrë nga një instinkt i trashëguar nga e kaluara e largët e njerëzimit: Sot, kur bëhet fjalë për preferencat e votuesve, qëndrimi i kandidatit ndaj çështjeve kryesore ka rëndësi. Por ka njerëz që zgjedhin kandidatin e tyre thjesht bazuar në tipare fizike të tij. Studiuesit në Universitetin Texas Tech University kanë dalë me idenë se një ndër faktorët është gjatësia e kandidatit, që ndoshta e ka zanafillën tek instiktet tona të lindura që në kohët parahistorike. Këto përfundime u botuan në revistën Social Science Quarterly nga profesori i shkencave politike Greg Murray dhe studenti i tij pasuniversitar David Schmitz. Autorët sjellin si shembull udhëheqësit shtatlartë të shumë shoqërive të lashta, si dhe ndikimin që ka forca fizike në botën e kafshëve. Ata shtojnë se kandidatët më të gjatë kanë fituar 58 për qind të zgjedhjeve nga viti 1789-2008. Autorët pyetën 467 studentë të lindur në Shtetet e Bashkuara dhe jashtë vendit të vizatonin një figurë që përfaqësonte konceptin e “qytetarit të zakonshëm” dhe një tjetër për “udhëheqësin ideal kombëtar” para se t’u kërkohej që t’i vizatonin këto figura së bashku në të njëjtën fletë. 64 për qind e studentëve vizatuan figurën udhëheqëse më shtatlartë se qytetarin. Studiuesit më pas u kërkuan studentëve të vlerësonin veten si udhëheqës dhe kandidatë të mundshëm. Rezultatet treguan një lidhje të fortë statistikore mes gjatësisë trupore dhe vlerësimit që studentët i jepnin vetes si udhëheqës. Një fakt interesant si për shkencën e antropologjisë, ashtu edhe për prirjet politike të vendit. Barak Obama, me gjatësi 1 metër e 85 centimetra, ishte goxha më i gjatë se rivali i tij, republikani Xhon Mekein në zgjedhjet e vitit 2008. Por së paku dy nga rivalët e mundshëm të zotit Obama për zgjedhjet e ardhshme, ish-guvernatorët Rik Peri dhe Mit Romni janë aq të gjatë ose edhe më të gjatë se presidenti.